ƐFƐSƐDEƆ
Yã́ pↄ́ kú láɛ bee guuↄ
Lua zĩna Pↄlu wɛ̃́lɛgɛa gɛ̃̀n àaↄ̃de guu à kɛ̀ Ɛfɛsɛ wɛ̃̀ àaↄ̃ɛ (Zĩn 19.1-20.1). Pↄlu dɛa dakpɛuna ũ guu ↄ̃ à láɛ bee kɛ̃̀u Ɛfɛsɛdeↄnɛ (3.1, 4.1) Yã́ pↄ́ àlɛ danɛ́ dɛ yã́ pↄ́ Lua a zɛkàlɛnɛ́ kɛ́ aaↄ tɛi gↄↄpii ũɛ, kɛ́ a pↄ́pii kãaa an mide Kilisiɛ, pↄ́ pↄ́ kú musu ń tↄↄlɛo píi (1.10).
Láɛ bee daalɛkĩi (1.3-3.21) yã́ pↄ́ Lua kɛ̀wɛ̃ɛ Yesu Kilisi sabai bↄↄlɛkɛ̀, ↄ̃ à lɛdoũ pↄ́ wá vĩ naa Kilisiwa yã́ bↄↄlɛkɛ̀, à mɛ̀ Lua Yuda Yesudeↄ ń buipãle Yesudeↄ kɛ̀ a gbɛ̃́ↄ ũ mɛdoũdeↄ ũ. Bee gbɛa (4.1-6.20) Pↄlu ònɛ́ aa ãiakɛ wàↄ ku mɛ̀ndoũdeↄ ũ naa Yesu Kilisiwa Yesu gãli guu, uaↄ guu, zĩkɛkĩiↄ ń Yesusaideↄ guuo.
Pↄlu Yesudeↄ gↄ̃a mɛdoũ lɛ̀ɛũ ń yã́ mɛ̀n àaↄ̃o: Yesudeↄ dɛ lán mɛwa mɛ́ Kilisi dɛ mɛpi mi ũ, Yesudeↄ dɛ lán Lua kpɛ́wa mɛ́ Kilisi dɛ a ɛ̃daalɛgbɛ ũ. Yesudeↄ dɛ nↄ pↄ́ Yesu sɛ̀ ũ. Beewa wá è Yesudeↄ lɛdoũkɛa bↄ̀ Dii kĩ́iɛ, tó wá aà náai vĩ mɛ́ wá naawà.
1
Gbɛ̃kɛ pↄ́ Lua kɛ̀wɛ̃ɛ naa Kilisiwa guu
1 Mámɛmaa Pↄlu, Kilisi Yesu zĩna lá Lua yeiwa, ma láɛ bee kɛ̃̀ Lua gbɛ̃́ pↄ́ aalɛ Kilisi Yesu náaikɛ Ɛfɛsɛↄnɛ.* 2 Lua wá Mae ń Dii Yesu Kilisio gbɛ̃kɛkɛɛ́, aai á gba aafia. 3 Wà Lua wá Dii Yesu Kilisi Mae sáaukpa! Wá naa Kilisiwa musu Lua báaa píi dàwágu wá nisĩnau. 4 Wá naawà guu à wá sɛ́ dṹniakalɛa ãa, kɛ́ wá kua àↄ adoaɛ̀ sãasai. Aà yeawázi guu 5 à dↄ̀aa wá dílɛ a nɛ́ↄ ũ ń Yesu Kilisi gbãao, lá àlɛ yá a pↄeã guuwa, 6 kɛ́ à tↄbↄ a gbɛ̃kɛ gawide pↄ́ a kɛ̀wɛ̃ɛ a Yenzidepi guu yã́i. 7 Wá naawà guu wa bↄ aà au sabai. À wá tàaeↄ kɛ̃̀wá† a gbɛ̃kɛ zↄ̃ↄ 8 pↄ́ a kɛ̀wɛ̃ɛ à kɛ̀ zài guu. Ɔ̃nↄ píi ń wɛzɛ̃ píio guu 9 a tò wà a pↄeã asii dↄ̃̀, lá à zɛ̀ò à kɛ Kilisi sabaiwa. 10 Tó aà pↄeãpi kɛgↄↄ kà, a pↄ́pii kãaa an mide Kilisiɛ, pↄ́ pↄ́ kú musu ń tↄↄlɛo píi.
11 Lua pↄ́ ì yã́pii kɛ lá à zɛ̀ò a pↄeã guuwa dↄ̀aa wá dílɛ lá álɛ yáwa, à wá sɛ́ a pↄ́ ũ wá naa Kilisiwa guu, 12 kɛ́ wá gbɛ̃́ pↄ́ wá wɛ́ dↄ Kilisizi káauↄ, wàↄ dɛ aà tↄbↄnaↄ ũ. 13 Ápiↄ sↄ̃ a sĩana yãmà, a bao pↄ́ a á suabapi sì. Á naawà guu Lua a seela kɛ̀wá a Nisĩna pↄ́ à a lɛgbɛ̃̀ ũ. 14 A dɛ gba pↄ́ Lua dↄ̀aa dàwɛ̃ɛ e àↄ gɛ́ a gbɛ̃́ↄ boi ũ, kɛ́ aa aà tↄbↄ yã́i.
Pↄlu wabikɛa Ɛfɛsɛdeↄnɛ
15 Ayãmɛto za gↄↄ pↄ́ ma á Dii Yesu náaikɛa mà ń á yea Lua gbɛ̃́ↄ píizio, 16 mili kã́mabo ń Lua sáaukpaa á yã́ musuoo. Á yã́ ìↄ dↄmagu wabi pↄ́ mi kɛ Luawa guu. 17 Mi wabikɛ Mae Gawide, wá Dii Yesu Kilisi Luawa, aà á gba ↄ̃nↄ, i á wɛ́ kɛ̃́ɛ́ ń a Nisĩna gbãao, kɛ́ à e à a dↄ̃ wásawasa. 18 Mi wabikɛwà aà á nↄ̀sɛ wɛ̃ɛ́, kɛ́ à e zia'ea yã́ pↄ́ à á káwà dↄ̃. À gba zↄ̃ↄ gawidepi dìlɛ a gbɛ̃́ↄnɛ 19 ń a gbãa zↄ̃ↄ bↄnsaɛ pↄ́ lɛ́ zĩkɛ wá gbɛ̃́ pↄ́ wálɛ a náaikɛↄ guuo. Iko gbãapi zĩkɛ̀ Kilisi guu 20 gↄↄ pↄ́ Lua aà bↄ̀ gau à aà zↄ̃̀lɛ musu a ↄplaai.‡ 21 We Kilisi dɛu kpalablenaↄ ń ikodeↄ ń gbãadeↄ ń diiↄla píi ń tↄ́ pↄ́ wì misiilɛnɛ́ↄ píi.§ I kɛ dṹnia tiaɛ bee ado no, ń a pↄ́ pↄ́ a mↄòɛ lↄ. 22 Lua tò pↄ́pii mikpàwà,* ↄ̃ à aà dìlɛ yã́pii mide ũ Yesudeↄnɛ.† 23 Aamɛ Kilisi mɛ ũ, aa dɛ Kilisi pↄ́ ì gupii pa pɛɛa ũ.
* 1:1 Zĩn 18.19-21, 19.1 † 1:7 Kls 1.14 ‡ 1:20 Soũ 110.1 § 1:21 Kls 1.16 * 1:22 Soũ 8.7 † 1:22 Kls 1.18