48
Yã́ pↄ́ a Mↄabuↄ le
(Isa 15.1-16.14, 25.10-12, Eze 25.8-11, Amↄ 2.1-3, Sof 2.8-11)
1 Dii Zĩgↄ̃de Isailiↄ Lua yã'ò Mↄabuↄ musu à mɛ̀:
Waiyoo, wà Nɛbo ásookɛ̀.
Wà Kiliataiũ sì wà a gbɛ̃́ↄ kũ̀kũ,
wà ń mɛɛwiadeↄ kũ̀, aa gↄ̃̀ bíli guu.
2 Mↄabuↄ ĩ́andãa vĩ lↄo,
wà lɛkpàaĩńzi Ɛsɛbↄ̃ wà mɛ̀:
À mↄ wà gɛ buipi dúuzↄ̃.
Á Madɛmɛdeↄ sↄ̃ á lɛ́ a gↄ̃ kpaaũaɛ,
wi pɛ́wá ń fɛ̃ndao.
3 Olonaiũdeↄ wii ma dↄ:
Wà wá dɛ̃ↄnzↄ̃! Wà wá kɛ́ dúuduu!
4 Wà Mↄabuↄ dúuzↄ̃̀,
an nɛ́fɛ̃nɛnaↄ ↄↄlↄ ma dↄ.
5 Aalɛ wiipɛ, aalɛ Luiti sĩ̀sĩ kṹ,
aalɛ búbuapɛ, aa pìla lɛ́ gɛ́ Olonaiũ.
6 À bàalɛ! À ázĩa mibↄkĩi wɛɛlɛ,
íↄ ku gbáau lán sɛ̃̀a zàa'ĩnawa.
7 Lá a á yãkɛaↄ ń á àizɛɛↄ náaikɛ̀,
a yã́i wa á kṹkũi,
wi táánↄ bùsu pãleu ń á kíaↄ
ń á tã́a Kɛmↄsio ń a gbàgbanaↄ.
8 Gudɛna a lɛ́lɛ á wɛ̃́lɛwa píiɛ,
á wɛ̃́lɛe a bↄo.
Wa guzulɛ ↄ̃̀ↄkpaɛ,
wi gusalala dúuzↄ̃,
asa Dii mɛ́ ò.
9 À gã̀sĩaↄ kpa Mↄabuↄwa
aa vua taò,
asa an wɛ̃́lɛↄ gↄ̃ bɛziaↄ ũɛ,
gbɛ̃e aↄ ku a kee guu lↄo.
10 Gbɛ̃́ pↄ́ ì zĩkɛ Diiɛ ń zígbiaoá láaipↄɛ.
Gbɛ̃́ pↄ́ gì gbɛ̃dɛi ń a fɛ̃ndaoá láaipↄɛ.
11 Mↄabuↄ ku dↄdↄa za ń ɛ̀waasogↄↄ,
aa zↄ̃lɛaɛ mɛ̀tɛɛɛ lán wɛ̃wa dàa guu.
Wi ń lilɛ wà ń ká dàa pãleu yãao,
wi ń bↄlɛ wà tàńnↄ bùsu pãleuo.
Aa na e tiaɛ, an gĩ i lilɛo.
12 A yã́i ma Dii ma mɛ̀ a gↄↄ lɛ́ mↄ́
kɛ́ mà dàalɛkulɛnaↄ zĩmá,
aai ń dàapiↄ lɛ́ kúlɛ aa ń bↄlɛu,
aai gbasa ń dàapiↄ wíwi.
13 Wí a Mↄabuↄ kũ Kɛmↄsi yã́ musuɛ,
lá wí Isailiↄ kũ̀ Bɛtɛli pↄ́ aa aà náaikɛ̀ yã́ musuwa.
14 Mↄabuↄ, kpelewa á e o
nɛgↄ̃n zĩ̀kan gbãaↄn á ũi?
15 Wa si Mↄabuↄ wɛ̃́lɛↄu wà ń dɛ̃ↄnzↄ̃ɛ,
an ɛ̀waaso maaↄ i gaga gbɛ̃dɛdɛa guu.
Kía mɛ́ ò, aà tↄ́n Dii Zĩgↄ̃de.
16 Mↄabuↄ kɛa kɛ́lɛkɛlɛ kãikũ̀,
wa yã́yiamá zɛzɛsaiɛ.
17 Á bui pↄ́ á liaańziↄ
ń á gbɛ̃́ pↄ́ a ń tↄ́ màↄ píi
à ázĩa gbɛ̃gbɛ̃ ń yã́i,
í mɛ an gopana gbãa làa,
an kpala gawi kↄ'ɛ̀.
18 Dibↄ̃deↄ à á kúkĩi gawide to we,
í pila zↄ̃lɛ bùsuu.
Asa Mↄabuↄ kàalɛnaↄ lɛ́ mↄ́ lɛ́lɛiwá,
aa á wɛ̃́lɛ bĩ́ideↄ gbooɛ.
19 Aloeedeↄ, à zɛ zɛ́ saɛ àↄ gudã,
íↄ gↄ̃ɛ ń nↄɛ pↄ́ aalɛ kↄ̀sↄ fãↄ la
àↄ mɛ, à kɛ̀ kpelewa ni?
20 Wí Mↄabuↄ kũ̀, wà ń dúuzↄ̃̀ɛ.
À wiilɛ! À búbuapɛ,
í onɛ́ Aanↄ saɛ we,
wà Mↄabuↄ míↄnzↄ̃ɛ.
21 Lua yã́kpalɛkɛ̀ ń gusalaladepiↄɛ,
Olonadeↄ ń Yazadeↄ ń Mɛfaadeↄ
22 ń Dibↄ̃deↄ ń Nɛbodeↄ ń Bɛdiblataiũdeↄ
23 ń Kiliataiũdeↄ ń Bɛgamuludeↄ ń Bɛmɛonadeↄ
24 ń Keliodeↄ ń Bↄzɛladeↄ
ń Mↄabu bùsu wɛ̃́lɛↄ píi,
a pↄ́ pↄ́ kú kãiↄ ń a pↄ́ pↄ́ kú zã̀ↄ.
25 Wà Mↄabuↄ gbãa kↄ'ɛ̀,
wà ń gã̀sa wìwi.
Dii mɛ́ ò.
26 Mↄabuↄ kuabìi Diiwaɛ.
À íkakanɛ́,
aa lɛ́lɛ ń pisi guu blàtau,
aa gↄ̃ láanipↄ ũ.
27 I Isailiↄ láanikɛ yãa nolo?
Tó álɛ ń yã'o,
iliↄ mikɛnɛ́ déũdeũ
lán kpã́i wa kũ̀wao lé?
28 Mↄabuↄ, à á wɛ̃́lɛↄ to we,
í gɛ àↄ ku gbɛtↄↄu
lán bã pↄ́ ì nɛ́ da wewa.
29 Wa Mↄabuↄ yↄ̃̀ↄ yãmà,
an kàamai ń ń zazao kɛ̀ zài.
Aa zĩasɛa lɛsĩ ń ĩ́andão vĩ,
wala mɛ́ lɛ́ ń ɛ́ ń sↄ̃ guu.
30 Ma Dii ma mɛ̀,
má ńzĩa sɛa lɛsĩ dↄ̃, kási pãɛ,
an yãbↄlɛ lí gbɛsuo.
31 Ayãmɛto málɛ ↄ́ↄlↄ Mↄabuↄnɛ,
málɛ wiipɛ ń yã́ musu,
málɛ búbuapɛ Kilalɛsɛdeↄnɛ.
32 Málɛ ↄ́ↄlↄ Sibema vɛ̃ɛbuↄnɛ,
ma wiipi dɛ lán Yazɛɛdeↄ pↄ́wa.
Sibema gↄ̃na ↄtà yãa e ísialɛi
e à gɛ̀ kà Yazɛɛwa.
Ɔ̃ gbɛ̃kaalɛna mↄ̀ lɛ̀lɛ
a vɛ̃ɛ kↄ́ pↄ́ màↄwa.
33 Wà pↄna ń yaalↄo bↄ̀
Mↄabuↄ kaaↄu ń ń buaↄ.
Má tò vɛ̃ɛ lɛ́ bↄ a fɛ̃kĩi lↄo,
gbɛ̃e lɛ́ ↄ̃zↄ̃ vɛ̃ɛwa ń wiio lↄo.
Wii dↄ, kási pↄna wii no.
34 An wii dↄ za Ɛsɛbↄ̃ e Ɛleale ń Yaazao,
za Zoaa e à gɛ̀ pɛ̀ Olonaiũ ń Egala Selisiaowa,
asa baa Niũliũ í bà lↄɛ se.
35 Gbɛ̃́ pↄ́ aaì sa'o gulɛsĩↄwa,
aaì tulaletikatɛa ń diiↄnɛↄ,
má ń midɛ Mↄabu bùsuuɛ.
Ma Dii mámɛ má ò.
36 A yã́i ma nↄ̀sɛ lɛ́ ↄ́ↄlↄ lán kulɛ'ↄwa Mↄabuↄnɛ,
ma nↄ̀sɛ lɛ́ ↄ́ↄlↄ lán kulɛ'ↄ wà Kilalɛsɛdeↄnɛ,
asa an àizɛɛ pↄ́ aa nàaaↄ gɛ̃̀zɛaɛ.
37 An baade migbaa lɛ̀,
aa ń lɛkãna wà,
aa ń ↄↄ lìli ḿpii,
aa zwã̀nkasaↄ dↄ̀dↄ ń pi.
38 Mↄabuↄ lɛ́ búbuapɛ
ń kpɛ́ↄ musu píi ń ń gãaɛↄ píi,
asa ma ń wiwi
lán ta pↄ́ gbɛ̃e yeiowaɛ.
Ma Dii mámɛ má ò.
39 Bíli Mↄabuↄ kũ̀, ↄ̃ aalɛ wiipɛ,
aalɛ kpɛkpa ń wío.
Mↄabuↄ gↄ̃̀ láanipↄ ũ,
sↄ̃kɛ̃ngu pↄ́ ũ gbɛ̃́ pↄ́ liaańziↄnɛ.
40 Ma Dii ma mɛ̀:
À gwa, wàlɛ yàakpa Mↄabuↄla,
wà kúu'ò lɛ́ sumá.
41 Wa lɛ́lɛ Keliowa,
wa wɛ̃́lɛ bĩ́ideↄ sí.
Zĩ́ bee sↄ̃ a kɛ̃ Mↄabu nɛgↄ̃naↄgu
lán nↄɛ pↄ́ lɛ́ nɛ'i wãwãkɛwa.
42 Wa Mↄabuↄ míↄnzↄ̃,
an bui aↄ ku lↄo,
kɛ́ aa kuabìia yã́i.
43 Ma Dii ma mɛ̀, Mↄabuↄ,
yãpãsĩ ń ɛo ń baio lɛ́ á dã́.
44 Gbɛ̃́ pↄ́ lɛ́ bàalɛ yãpãsĩpiɛↄ zu ɛuɛ,
mɛ́ bai a gbɛ̃́ pↄ́ bↄ̀ ɛpi guuↄ kṹ,
asa má tó Mↄabuↄ wɛtãgↄↄ kaɛ.
Ma Dii mámɛ má ò.
45 Òlo'olobonaↄ yɛ̃̀ɛɛ làa,
aalɛ mikpakĩi wɛɛlɛ Ɛsɛbↄ̃ uei,
ↄ̃ tɛ́ fɛ̀lɛ Ɛsɛbↄ̃,
tɛ́lɛpiↄ bↄ̀ kí Siↄ̃ wɛ̃́lɛpiu,
àlɛ kṹ Mↄabuↄ miwa,
àlɛ kṹ zↄakanapiↄ dↄ́wa.
46 Waiyoo á Mↄabuↄ!
Kɛmↄsi gbàgbanaↄ mìdɛ!
Wà á nɛgↄ̃ɛↄ kũ̀kũ zĩ̀zↄↄ ũ,
wà á nɛnↄɛↄ nàaa wà tàńnↄ.
47 Ma Dii ma mɛ̀ gↄↄgbɛzãzĩ
má su ń Mↄabuↄ ń pá ziu.
Lá yã́ a zↄ̃lɛ Mↄabuↄwan we.